**SPOROČILO ZA MEDIJE**

***Ljubljana, 24. september 2024*** *– Na Andragoškem centru Slovenije se začenjata petletni projekt* ***Ozaveščanje za vseživljenjsko učenje (VŽU)*** *in prva vseslovenska medijska kampanja* ***Lahko.si****. Projekt naslavlja eno ključnih potreb sodobne družbe – učenje skozi vse življenje, saj je to temelj za osebno rast, večjo zaposljivost in aktivno sodelovanje v skupnosti. Z vseslovensko medijsko kampanjo, spletno stranjo* [*www.lahko.si*](http://www.lahko.si) *in profili* ***Lahko.si*** *na družbenih omrežjih Facebook in Instagram bodo vse odrasle v Sloveniji vabili, naj se pridružijo gibanju radovednih, jih ozaveščali o pomenu vseživljenjskega učenja ter jih spodbujali in motivirali z navdihujočimi zgodbami.*

*Projekt vodi Andragoški center Slovenije, sofinancirata ga Republika Slovenija in Evropska unija iz Evropskega socialnega sklada plus (ESS+).*

Andragoški center Slovenije, nacionalni javni zavod na področju izobraževanja odraslih (IO), že več kot 30 let deluje **raziskovalno, razvojno, izobraževalno, svetovalno, informacijsko in promocijsko** v slovenskem in mednarodnem prostoru. **Projekt Ozaveščanje za VŽU** je nastal kot **nadgradnja** vseh dosedanjih prizadevanj, kot so **Tedni vseživljenjskega učenja (TVU), Parada učenja, Dnevi svetovalnih središč** in drugih iniciativ za boljšo ozaveščenost za VŽU. Prihodnjih pet let ga bo soustvarjalo tudi 12 regijskih koordinatorjev oz. lokalnih glasnikov gibanja vseživljenjskega učenja.

V sklopu projekta je pretekli teden zaživela spletna stran **Lahko.si (**[www.lahko.si](http://www.lahko.si)), ki bo postala osrednja točka za vse, ki jih zanima navdihujoča vsebina s področja vseživljenjskega učenja. V prihodnjih mesecih jo bomo nadgradili z dodatnimi funkcionalnostmi, kot je iskalnik, in bogatimi informacijami, ki bodo podprle vsebino, ki jo ustvarjamo na ACS z misijo opolnomočenja posameznikov skozi znanje in učenje.

Projekt vodi **mag. Urška Bittner Pipan**, ki ob začetku projekta in medijske kampanje **Lahko.si** poudarja: *»Naš cilj je ustvariti gibanje radovednih in na inovativen način nagovoriti vse generacije. Z vsebino in dogodki bomo spodbujali radovednost in željo po učenju v vsakdanjem življenju. S* ***sloganom Lahko.si****, ki temelji na univerzalni resnici Dokler živiš, se učiš, želimo ozavestiti prisotnost, dostopnost in transformativno moč vseživljenjskega učenja. V hitro spreminjajoči se družbi so prilagajanje, kritično razmišljanje in nadgrajevanje veščin ključnega pomena za osebni in družbeni razvoj.«*

**Vseživljenjsko učenje je gibalo osebne in poklicne rasti posameznika**

Začetek projekta so slavnostno zaznamovali z dogodkom **Sem lahko zraven? Lahko si!**, 24. septembra 2024 v Centru Rog v Ljubljani ob navzočnosti **predsednice Republike Slovenije Nataše Pirc Musar** in **ministra za vzgojo in izobraževanje dr. Darja Felde**.

*»Če želimo kot posamezniki rasti in napredovati v naši razsodnosti in modrosti, učenje nikoli ni in naj ne bi bilo končano. Tudi najmodrejši um se vedno mora še česa naučiti,*« je v svojem govoru poudarila **predsednica države Nataša Pirc Musar**. »*Pozivam vse k stalnemu prizadevanju, da živimo v svobodi in dostojanstvu, da lahko prosto uživamo svoje pravice, razvijamo svoje človeške potenciale in da smo pri tem tudi solidarni. Ena od poti k temu cilju je gotovo projekt vseživljenjskega učenja kot gibalo osebne in poklicne rasti posameznika in celotne družbe,*« je zaključila predsednica države Nataša Pirc Musar.

**Dr. Darjo Felda, minister za vzgojo in izobraževanje**, je izpostavil štiri razloge, zakaj je vseživljenjsko učenje pomembno: pomaga nam pri prilagajanju na spremembe, omogoča osebnostno rast, saj spodbuja kritično mišljenje, ustvarjalnost in samozavest, omogoča socialno vključenost in izboljšuje zaposlitvene možnosti. Opozoril je na pomembno vlogo izobraževalcev odraslih in pomen podpornega okolja. *»Na vseživljenjsko učenje moramo gledati kot na nujnost današnjega časa. Za učinkovito vseživljenjsko učenje je potrebno podporno okolje, ki olajša učenje v različnih kontekstih, vključno z delovnimi mesti in skupnostmi,« je povedal.*

**Andragoški center Slovenije z več desetletji predanosti promociji VŽU**

**Dr. Nataša Potočnik,** **direktorica ACS**, je v svojem govoru poudarila, da je projekt Ozaveščanje za VŽU logično nadaljevanje dolgoletnega prizadevanja ACS za ozaveščanje in promocijo vseživljenjskega učenja (VŽU). *»Z njim bomo širili zavest o potrebnosti učenja v vseh življenjskih obdobjih in njegovi prisotnosti v različnih življenjskih okoliščinah. Doseči želimo najširše razumevanje dejstva, da je vseživljenjsko nadgrajevanje znanja in spretnosti gonilna sila za zviševanje zaposljivosti, osebnostno rast in sožitje v skupnostih.«*

Projekt **Ozaveščanje za VŽU** ima trdne korenine v izkušnjah, pridobljenih v skoraj treh desetletjih izpeljave vseslovenskih **Tednov vseživljenjskega učenja (TVU)**. Ti temeljijo na čvrsti mreži območnih in tematskih **koordinatorjev TVU,** ki so v svojih okoljih oblikovali obsežna partnerstva. Letno število prirediteljev je tako okrog **2000**. S skupnimi močmi v petih tednih v maju/juniju izpeljejo približno **8000** izobraževalnih in drugih dogodkov.

*»Časovna omejenost in šibka denarna podpora sta nas napeljali na to, da zasnujemo široko medijsko kampanjo, nadgradimo uspešne dejavnike TVU in vpeljemo nove. Za to smo pridobili evropska sredstva in nastal je projekt Ozaveščanje za VŽU z gibanjem za vseživljenjsko učenje. Še vedno so ključni ljudje – skupaj s prepričanimi strokovnjaki in učečimi se zagovorniki VŽU želimo vključiti vse,«* pa poudarja **mag. Zvonka Pangerc Pahernik**, **vodja Središča za obveščanje in ozaveščanje** na Andragoškem centru Slovenije.

»*Na ACS smo ponosni, da smo nosilci projekta, ki spreminja učno krajino v Sloveniji. Veseli smo, da vlada RS del ESS-sredstev namenja ozaveščanju za VŽU in tako podpira bolj enakopravno, inovativno, učečo se družbo, ki je – o tem sem trdno prepričana – edina pot v boljšo prihodnost*,« je še povedala **mag. Urška Bittner Pipan, vodja projekta na Andragoškem centru Slovenije**. »*V Evropi in Sloveniji živimo vedno dlje, okolje pa se v vsakem trenutku spreminja – zato je res ključno, da ozavestimo pomen vseživljenjskega učenja. Pomembno je, da se zavedamo ugodnosti, ki nam jih v ta namen ponujata javni in zasebni sektor v izobraževanju odraslih, več kot 3000 ponudnikov izobraževanj za odrasle imamo v Sloveniji. Koliko jih poznate? Tudi mediji imate pri tem zelo pomembno vlogo – pomagajte razširiti glas o gibanju za vseživljenjsko učenje, da bomo leta 2028 vsi v Sloveniji vedeli, kam in kako do izobraževanj, ki nam bodo osebno in poslovno izboljšala življenje*.«

**Projekt pozdravlja tudi Evropska komisija**

**Dr. Jerneja Jug Jerše**, **vodja Predstavništva Evropske komisije**: *»Evropska komisija pozdravlja začetek vseslovenskega projekta Ozaveščanje za vseživljenjsko učenje in začetek medijske kampanje Lahko.si. Želimo si, da bi ta projekt pripomogel k prizadevanju Slovenije, da bi dosegla enega ključnih ciljev Evropske unije do leta 2030, navedenih v Evropskem stebru socialnih pravic – da se zagotovi, da se bo do leta 2030 najmanj 60 odstotkov vseh odraslih letno udeležilo usposabljanja. Slovenija je trenutno na 26,3 odstotka, zato menimo, da je trenutek, v katerem se začenjata projekt in kampanja, izjemno pravočasen.«*

**Več informacij o projektu na:**

[www.lahko.si](http://www.lahko.si)   
<https://www.acs.si/projekti/projekti-ess/ozavescanje-za-vzu/>

v priloženem dokumentu Ozaveščanje za VŽU